Il-ġurnalist mill-Belarus Roman Protasevich, li kien arrestat f'Minsk wara li ajruplan tar-RyanAir kien ġie mġiegħel jinżel fil-Belarus waqt titjijra mill-Greċja għal-Litwanja, kien intervistat fuq it-televiżjoni tal-istat. Waqt l-intervista huwa deher imbikkem filwaqt li stqarr li hu kien organizza protesti kontra l-Gvern u faħħar lill-President Alexander Lukashenko. Il-familja tal-ġurnalist qalu illi l-intervista saret taħt pressjoni u għalhekk ingħataw x'jifhmu li l-Protasevich ġie mġiegħel għal darb'oħra ilissen dak li ntqal waqt l-intervista. Numru ta' protesti kienu tqanqlu wara li Lukashenko kien iddikjara li rebaħ l-elezzjoni presidenzjali li saret fid-9 ta' Awwissu tas-sena li għaddiet. L-awtoritajiet kienu rażżnu l-protesti filwaqt li l-mexxejja tal-Oppożizzjoni kienu ntbagħtu l-ħabs jew saħansitra eżiljati minn pajjiżhom.